I 2010 købte en gruppe lokale investorer energiselskabet Nordjysk Elhandel for 300 millioner kroner. Nu sælger de for milliardbeløb.

Store armbevægelser er sjældne i Nordjylland, men i dag er der grund til vejrmøller og champagneskål hos ejerne af energihandleren Neas Energy.

Selskabet med base i Aalborg er blevet solgt til det britiske energiselskab Centrica for omkring 1,9 milliarder kroner.

Størstedelen af det enorme beløb havner i lommerne på en gruppe lokale investorer.

Fortrinlig investering

Eigild Bødker Christensen, der tidligere ejede Color Print, står til den største gevinst.

Han får udbetalt 628 millioner kroner, mens Michael og Susanne Dreisler modtager 379 millioner for deres aktier i Neas Energy.

- Det har været en ganske fortrinlig investering. Ingen tvivl om det. Men det har heller ikke været uden arbejde. Vi startede med at skære til fra 200 til 124, og nu er vi vokset til 250 ansatte. Da vi købte, tjente selskabet ingen penge på driften, siger Eigild Bødker Christensen til TV 2.

Hvad skal du bruge gevinsten til?

- Det har jeg ikke fundet ud af. Nogen skal formentlig i ejendomme. Det er det jeg ved. Ellers tror jeg lige de skal have lov at lune sig på kontoen. Nu tager vi det stille og roligt, siger den tidligere storaktionær, der også kalder det en god dag for virksomheden.

- De kommer under vingerne på en, der er meget kapitalstærk, siger Eigild Bødker Christensen med henvisning til Centrica, der har over 28 millioner kunder i Nordeuropa.

Det har været en ganske fortrinlig investering. Ingen tvivl om det Eigil Bødker Christensen, erhvervsmand

Ansatte får 300 millioner til deling

Der er dog også grund til jubel blandt medarbejderne og den daglige ledelse, der fik mulighed for at købe aktier et par år tilbage.

Medarbejderaktionærerne får i alt 301 millioner kroner ud af salget til Centrica.

Hvor mange af de omkring 250 ansatte, der valgte at købe aktier er uvist, men adm. direktør Bo Rydahl står i hvert fald til en stor gevinst.

God gevinst til pensionskasse

Endelig står ATP og fonden Via Venture Partners, der købte 30 procent af energihandelsselskabet i april 2015, til en gevinst på 320 millioner kroner.

For godt et år siden lagde de samlet 250 millioner kroner for den aktiepost, der nu sælges for 570 millioner kroner.

Konstallation mellem Neas og Centrica er i mine øjne et perfekt match Bo Rydahl, adm. direktør Neas Energy

Kommuner solgte i 2010 for 300 millioner

Den opsigtsvækkende handel må vække særlig opsigt hos de kommunale selskaber Aalborg Kommunes Elforsyning, Nyfors Entreprise, Frederikshavn Forsyning og Thy-Mors Energi Holding.

De fire offentligt ejede forsyningsselskaber solgte i december 2010 energihandleren, der dengang hed Nordjysk Elhandel, for omkring 300 millioner kroner ifølge Nordjyske.

I dag, godt fem år senere, er selskabet solgt videre for et beløb, der er mere end seksdoblet eller helt præcist er afkastet 633 procent.

- Vi er egentlig kede af, at vi ikke kan fortsætte ejerskabet af Nordjysk Elhandel. Til gengæld er jeg meget tilfreds med, at vi nu er lykkedes med at sælge Nordjysk Elhandel til en gruppe af nordjyske erhvervsfolk, lød det dengang fra Aalborg-borgmester og bestyrelsesmedlem i Nordjysk Elhandel Henning G. Jensen (S).

Glad direktør

Hos Neas Energy udtrykker adm. direktør Bo Rydahl ikke overraskende begejstring over aftalen med Centrica.

- Konstallation mellem Neas og Centrica er i mine øjne et perfekt match, siger Bo Rydahl i en pressemeddelelse.

- Vi repræsenterer en ny generation inden for energiforvaltning og med Centrica i ryggen får vi nu en finansiel styrke og opbakning til at realisere det fulde potentiale af vores forretningsmodel.

Neas Energy blev grundlagt i 1998 af Aalborg Kommunes Elforsyning, Nyfors Entreprise, Frederikshavn Forsyning og Thy-Mors Energi Holding.

Selskabet arbejder i dag med energihandel på tværs af Europa fra hovedkvarteret i Aalborg og kontorer i London, Hamborg, Düsseldorf og Stockholm.